གཅིག་ནི་བོད་རིགས་དགེ་རྒན་དང་མི་རིགས་གཞན་པའི་དགེ་རྒན་གཉིས་ཀ་མཉམ་དུ་ཟུང་འབྲེལ་བྱས་པ།ཀྲུང་དབྱང་མི་རིགས་སློབ་གྲྭ་ཆེན་མོས་བོད་རིག་པའི་ཞིབ་འཇུག་མི་སྣ་གསོ་སྐྱོང་བྱེད་པར་སྔར་ནས་བོད་རྒྱ་མི་རིགས་གཉིས་ཀའི་མཁས་པ་འཛོམས་ཡོད་ལ།སློབ་ཁྲིད་བྱེད་སྐབས་སློབ་ཚན་ཁ་ཤས་བོད་རིགས་དགེ་རྒན་ཚོས་གཙོ་ཁྲིད་གནང་བ་དང་རྒྱ་རིགས་དགེ་རྒན་ཚོས་གསབ་ཁྲིད་གནང་བ།སློབ་ཚན་ཁ་ཤས་རྒྱ་རིགས་དགེ་རྒན་ཚོས་གཙོ་ཁྲིད་གནང་བ་དང་བོད་རིགས་དགེ་རྒན་ཚོས་གསབ་ཁྲིད་གནང་བས།རྒྱ་བོད་མི་རིགས་གཉིས་ཀའི་དགེ་རྒན་ཚོས་ཕན་ཚུན་སློབ་སྦྱོང་དང་དགེ་སྤེལ་སྐྱོན་སེལ།མཐུན་སྒྲིལ་མཉམ་ལས་བྱས་ནས་ལྷན་དུ་ཡར་རྒྱས་ཡོང་བ་རེད།བོད་རིག་པའི་ཆེད་མཁས་པ་མང་པོ་འཚར་ལོངས་བྱུང་བ་དང་བསྟུན་ནས་མིག་སྔར་བོད་རིག་པའི་ཞིབ་འཇུག་གླིང་དུ་ཕྱག་ལས་གནང་བཞིན་པའི་བོད་ཀྱི་དགེ་རྒན་ཇེ་མང་དུ་སོང་སྟེ།བོད་རིགས་དགེ་རྒན་གཙོ་ཡིན་པ་དང་མི་རིགས་གཞན་གྱི་དགེ་རྒན་རམ་འདེགས་བྱེད་པའི་གནས་བབ་གསར་པ་ཞིག་གྲུབ།དེ་ནི་རིག་གཞུང་ཚན་ཁག་འཕེལ་རྒྱས་འགྲོ་བའི་ཁྱད་ཆོས་གསར་པ་ཞིག་ཀྱང་རེད།